ZBOJSKÁ. Je to ako v rozprávke o statných valachoch deň čo deň ženúcich stáda oviec na kvetmi hýriace lúky, preháňajúcich sa na koňoch po majestátnych kopcoch a po vo vetre vlniacich sa horách. Je to o nádhernej krajine v sedle Zbojská, priateľských a pracovitých ľuďoch, od ktorých sa vám veru bude ťažko odchádzať.
Salaš Zbojská, ležiaci v kraji legendárneho zbojníka Jakuba Surovca, je malým rajom na zemi. Nájdete tu príjemné posedenie, fantastickú kuchyňu, rôzne atrakcie, informačné centrum a život v lone nádhernej prírody spestrujúce akcie.
U Igora Vlčeka, vedúceho Zbojníckeho a Gazdovského dvora, to žije v každom ročnom období, za letnej páľavy i počas treskúcich mrazov. Kľučku na dverách denne stláčajú turisti, gurmáni a hostia z rôznych kútov našej krajiny i spoza hraníc. Pre tých, ktorí hľadajú aktívny oddych, je toto miesto priam stvorené. Veporské vrchy, vstupná brána do národného parku Muránska planina, ponúka široké spektrum vyžitia.
Pozrite si video zo Salaša Zbojská (zdroj: youtube.com/zverejnil Jozef Kassai).
Miesto, kde to žije v lete i zime
Čo nájdete na Salaši Zbojská?
● Skvelú tradičnú kuchyňu
● Hucule, v sedle ktorých si môžete prejsť zbojnícku magistrálu
● Salaš s pôvodnými valaškami a mangalicami
● Zbojnícku strelu – výhliadkový historický miniautobus aj záprah muránskych norikov
● Požičovňu bicyklov, keďže kraj, v ktorom sa Salaš Zbojská nachádza, je priam stvorený na cykloturistiku
● Ojedinelú ozubnicovú železnicu – historickú parnú lokomotívu prepravujúcu turistov z Tisovca až na Zbojskú
● Romantické ubytovanie na salaši
● Zbojnícky náučný chodník, po ktorom sa môžete vydať po stopách legendárneho zbojníka Jakuba Surovca
● Muziku na salaši – od jari až do jesene znie na Zbojskej ľudová hudba z Horehronia, Gemera, Pohronskej Polhory či hlasy detského folklórneho súboru Jabĺčko. Vystúpenia prebiehajú prevažne počas víkendov, no stane sa, že spestria i pracovný deň. Zaujímavá je aj tančiareň v maštali, v ktorej si aj "krpce" zoderiete
● Ideálne miesto na firemné i rodinné akcie, tiež na letné detské tábory.
● V zime sa oplatí zavítať na Zabíjačkové majstrovstvá, ktoré už niekoľko rokov spestrujú kalendár nadregionálnych podujatí
● Vynikajúce výrobky zo Salaša Zbojská (počas leta hrudkový ovčí syr, ručne ťahané nite, údené a neúdené pareničky, údené a neúdené uzlíky, údené oštiepky, žinčicu, ochutené syry, nepasterizovanú stopercentnú ovčiu bryndzu
Na Salaši Zbojská - Zbojníckom dvore si užijú deti i dospelí